L'artista local, Inés Alemany, plasma l'essència de Bétera en unes pintures en la Variant Nord
09 de novembre de 2021

Made in Bétera, així són les pintures que decoren els panells acústics de la Variant Nord i que han sigut pintats per la veïna i artista local, Inés Alemany. D'aquesta manera, Bétera està més present que mai en aquesta Variant Nord, una via principal que a més de vertebrar la comarca de Camp de Túria, ha suposat complir una reivindicació històrica del municipi per a traure el trànsit pesat del nucli urbà resolent els nombrosos inconvenients de soroll, molèsties, contaminació, desperfectes i aconseguint així la tranquil·litat i benestar que mereixen els veïns i veïnes de Bétera.

“Saber que s'ha complit amb una reivindicació historia és una satisfacció molt gran però si a més, una veïna teua ha col·laborat en què passar per aquesta Variant siga més agradable a la vista, és un autèntic orgull”, ha explicat l'Alcaldessa de Bétera, Elia Verdevío.

Inés Alemany va créixer a Bétera, el seu iaio Paco “el Moreno” va construir l'edifici on ara Inés té el seu estudi-tenda d'on eixen autèntics artistes i on acudeixen nombrosos alumnes d'edats dispars a dibuixar i deixar volar la seua imaginació. Un espai on Inés va començar a gestar els esbossos del que hui són unes obres pictòriques a la vista de tots els que recorren a peu, amb bici o amb cotxe aquest tram de la localitat.

Elia Verdevío ha acompanyat a Inés Alemany en el trajecte que recorre la nova Variant per a conéixer de la mà de l'autora com ha arribat a plasmar Bétera en aquests curiosos llenços.

La proposta

Un bon dia va sonar el telèfon d'Inés Alemany, a l'altre costat una veu desconeguda volia parlar amb ella per a fer-li una proposta. El treball de molts anys i el seu doctorat, l'han portada a ser una artista reconeguda que porta el nom de Bétera sempre en gran. La proposta de l'empresa constructora de la Variant Nord: pintar diversos motius típics de Bétera en les pantalles acústiques. Però no buscaven a qualsevol artista buscaven una artista local, que portara Bétera en la sang.

Una proposta que es va modificar de base gràcies a la creativitat i les nocions pictòriques d'Inés sobre el municipi que va intentar fer un tomb a la idea inicial per a traslladar l'essència de Bétera i que tots pogueren reconéixer el municipi en cada pintura.

Així, es va posar a la feina i va començar a treballar en diversos esbossos sobre la flora, la fauna, el patrimoni, l'esport i l'orografia de Bétera. I va optar per traslladar a aquests curiosos llenços imatges d'aquestes 4 temàtiques que ella respirava, veia, sentia, coneixia…

Entre altres va voler recollir, per exemple, l'aroma de flor del taronger. Bétera és un municipi de tradició agrícola on la taronja és un dels seus productes estrela. El terme està ple de camps de taronges i quan arriba l'època de florir, l'aroma de flor del taronger impregna tot el municipi. Com també el inunden d’aroma les Alfàbegues, senya d'identitat inconfusible de Bétera, que com no podia ser d'una altra manera també apareixen pintades. Els ocells del barranc del Carraixet també han sigut il·lustrats així com les típiques sargantanes que pots trobar en qualsevol espai natural de la Serra Calderona.

A més recórrer la Variant observant les pantalles et porta també a conéixer l'orografia de la zona gràcies als perfils dibuixats per Inés que recullen alguns dels punts més alts. El patrimoni de Bétera tampoc podia faltar, la nostra Torre Bofilla i el nostre Castell presideixen algunes d'aquestes pantalles que, sens dubte, conviden a conéixer Bétera amb major profunditat.

En matèria esportiva, es nota que Bétera viu l'esport, que és un estil de vida per a molts dels veïns i veïnes i Inés ha volgut plasmar-ho. Els esportistes que apareixen no són fruit de la seua imaginació són persones conegudes, alumnes i amics que comparteixen la seua passió esportiva i que ho practiquen. Fins i tot apareix ella mateixa nadant, com a record del seu pas pel club local SOS on va vestir el color verd.

La marca Inés Alemany

El roig i el número 43 són alguns dels símbols més característics de l'autora, part de la seua marca, de la seua obra, i d'alguna manera o d'una altra, sempre estan presents en les seues pintures d'inspiració pop art. El 43 és el número de la seua botiga en Ruzafa, ja que aquesta veïna compta amb un altre estudi-tenda en aquesta famosa zona de València. Número que forma part del nom de tots dos estudis, igual que el roig, que és un dels seus colors preferits al costat del magenta. Aquests dos senyals d'identitat de l'autora també apareixen en les pintures de la Variant.

En la part esportiva, Inés va voler també representar a la joventut de Bétera ja que és el futur de la localitat i el va fer traçant uns peus pujats a un monopatí, que va pintar de roig i en el qual apareix el número 43, indubtablement la seua marca feta obra.

I tot això ho ha aconseguit conjugant el color. La paleta de colors triada per a pigmentar sobre aquests llenços no ha sigut casualitat, l'experiència de l'artista local ha fet que haja aconseguit una gamma pictòrica molt ella, acolorida, cridanera, que convida al somriure. Uns colors que fins i tot s'han creat ex profeso per a aconseguir el resultat que hui tenim enfront dels ulls i que, en definitiva, busca tocar el sentiment dels beterans i beteranes d'una manera divertida i molt alegre.

Sens dubte, “unes obres d'art, que romandran sempre, i que són un autèntic reconeixement al nostre municipi”, ha assenyalat l'Alcaldessa de Bétera, qui ha agraït a Inés Alemany tan fantàstiques pintures.